Kitsbank en kluis met plofstof bygekom
Die kitsbank en kluis by die Jan Ellis-sentrum is twee uur die oggend van 25 Julie deur misdadigers geteiken. Hulle het probeer om dit met plofstof oop te blaas, maar die poging was glo 'n mislukking en hulle kon nie daar kontant kry nie.
Die kitsbank lê op die grond
"So ver ek verstaan is daar net so oor die R400 uit die vulstasie se kasregister geneem," sê Laurika van der Linde, wat by die veeartswinkel in dié sentrum, op die hoek van die Ou Bronkhorstspruitpad (R104) en die Rayton/Cullinan-pad (R515), werk.
Sy sê dat dit nogal 'n angswekkende Saterdagoggend was. Die polisie het die sentrum se ingang aanvanklik afgesper en mense moes wag voor hulle kon ingaan. Die petroljoggies van die vulstasie het verdwaas rondgestaan en kyk hoe die polisie letters plaas waar bewysstukke gevind is.
Voertuie parkeer langs die pad omdat die ingang na die Jan Ellis-sentrum deur die
polisie afgesper is
Foto's: Laurika van der linde
Laurika vertel dat die sentrum se sekuriteitswag in die rug gewond is, maar dat hy teen die Bronnie se saktyd stabiel was. Daar was vyf verdagtes, waarvan een 'n vrou was.